Imtella' Lulju 24, 2021 - Aġġornata 24 Ta' Lulju, 2021 12:36pm Fl-aħħar 24 siegħa ġew rappurtati 171 każ ġdid ta' Covid-19 waqt li fiequ 92 biex it-total ta' każijiet attivi huwa ta' 2,373 li minnhom 299 ġew ripatrijati. In-numru ta' dawk li jinsabu fl-Isptar Mater Dei għall-kura minħabba l-virus tela' għal 19 b'persuna minnhom fl-ITU. Il-każijiet il-ġodda feġġew minn 3,926 'swab test' li tellgħu t-total ta' testijiet għal 1,065,162. In-numru ta' persuni li ħadu l-virus mindu feġġ f'Malta issa tela' għal 33,541. Telgħu għal 30,448 dawk li, skont l-awtoritajiet, irkupraw mill-pandemija. Sal-bieraħ kienu ngħataw 742,361 doża tal-vaċċin bi 392,444 ikunu l-ewwel doża. In-numru ta' dawk li ħadu t-tilqima b'mod komplut tela' għal 368,587. L-awtoritajiet tas-saħħa ħabbru li mietet anzjana waqt li kienet pożittiva għall-Covid-19. B'hekk l-għadd ta' vittmi bil-COVID-19 telgħu għal 421.